**Nik Xhelilaj** (\*5. marec 1983, Tirana) je albánsky herec.

Život
-----

Nik Xhelilaj sa narodil 5. marca 1983  v Tirane v Albánsku. Jeho rodné meno je Kreshnik Xhelilaj. Ako 14 -ročný odišiel do Istanbulu kvôli štúdiu na strednej vojenskej škole. Obaja jeho rodičia sú vyšší vojenskí hodnostári, jeho otec sa narodil v Vlorë a jeho matka sa narodila v Tepelenë. Nik Xhelilaj predovšetkým na prianie otca začal navštevovať najstaršiu vojenskú strednú školu v Turecku, a síce Vojenskú strednú školu Kuleli so sídlom v Çengelköy v Istanbule na ázijskom pobreží Bosporského prielivu, ale po niekoľkých mesiacoch školu opustil a vrátil sa do Tirany. Ako 18 ročný si podal prihlášku na štúdium práva, ale cez prijímacie konanie neprešiel. Práve v tom čase sa v Tirane otváral špeciálny kurz herectva, čo bola v Albánsku vtedy úplná novinka. Mladý Kreshnik Xhelilaj videl reklamu na tento projekt a rozhodol sa, že to skúsi. Išlo o projekt "Sirea Film", ktorý sa vyprofiloval ako škola scénického umenia a zameriaval na vyhľadávanie a všestrannú edukáciu mladých talentov v oblasti umenia. Na čele projektu stáli dve osobnosti v oblasti umenia Leonard Bombaj a Alfred Trebicka. Práve oni nasmerovali Kreshnika Xhelilaja na štúdium herectva. Xhelilaj si preto podal prihlášku na Akadémiu umení v Tirane a uspel. Na Akadémiu umení, Fakultu dramatických umení, odbor herectvo nastúpil ako 21 ročný (2004). Jeho prvé účinkovanie vo filme sa datuje už do roku 2005. Išlo o krátky film *Me një përdorim* (doslova: Na jedno použitie) režiséra menom Erion Hasanllari. Skutočný prielom v jeho hereckej kariére priešiel však o tri roky neskôr. V tom istom roku, keď sa mladý herec objavil v spomenutom krátkom filme, si ho po skončení prvého ročníka na Akadémii umení, vybral známy filmový režisér Piro Milkani do hlavnej úlohy filmu *Smutek paní Šnajderové* (albánsky: *Trishtimi i zonjës Shnajder*). Samotný dej sa vo všeobecnosti zaoberal životom režiséra Milkaniho v 60. rokoch, a to počas jeho štúdií vo vtedajšom Československu. Film *Smutek paní Šnajderové* sa nakrúcal v Ratajoch nad Sázavou a Českom Šternberku. Nik Xhelilaj vôbec nevedel po česky, preto sa naučil celý text odriekať v češtine. Práve v tom čase sa stal známym ako Nik Xhelilaj, keďže českému štábu sa ťažko vyslovovalo jeho krstné meno "Kreshnik", a preto sa ponúkol nápad skrátiť hercovo krstné meno na "Nik". Film mal premiéru v roku 2008. Počas štúdia na Akadémii umení, konkrétne v 3. ročníku, debutoval i na divadelných doskách, a to v hre Tennessee Williamsa, *Električka zvaná Túžba*. Hral náročnú postavu Stanleyho Kowalského. Vrátiac sa k filmom, Nik Xhelilaj hral neskôr hlavné úlohy v celovečerných filmoch *Alive!* (2009), *Der Albaner* (2010) a *Seven Lucky Good* (2014), alebo vedľajšiu úlohu vo filme *Real Playing Game* (2013). Okrem toho doma v Albánsku spolumoderoval kvalifikačnú súťaž populárnej hudby Eurovision Song Contest 2012. Bolo to v decembri 2011 a išlo o jubilejný 50. ročník ART Song festivalu, ktorý sa konal v Kongresovom paláci v Tirane. Krátko predtým Nik Xhelilaj tancoval v albánskej verzii tanečnej súťaže Dancing with the Stars. V Turecku, kde hral vo viacerých televíznych seriáloch , je rovnako populárny ako doma v Albánsku. V USA, konktrétne v Houstone, získal cenu za najlepší mužský herecký výkon, a to vo filme *Seven Lucky Good*, v ktorom hral hlavnú úlohu, postavu menom Mehmet a ktorý tu na „WorldFest-Houston International Film Festival" získal Zvláštnu cenu poroty. Cena "Najlepší herec" mu bola udelená počas slávnostného ceremoniálu filmového festivalu. 
Nik Xhelilaj zapôsobil v roku 2016 v roli Winnetoua a v trojdielnom televíznom seriáli. V apríli 2017 mal premiéru divákmi i odbornou kritikou vysoko hodnotený turecko - nemecko - americký film *Zer*. Hlavnú úlohu hral Nik Xhelilaj, scenáristom a režisérom v jednej osobe bol Kazim Öz. Film sa dotýka veľmi citlivej témy - otvára tému masakru Kurdov v Dersim v roku 1938 a vymazania tejto udalosti z tureckých oficiálnych dejín, preto bol film na 36. filmovom festivale v Istanbule uvedený len v cenzurovanej verzii. Mnoho kín v Turecku premietanie zrušilo a nakoniec film premietalo v tejto krajine len 11 kín .

Významné ocenenia - víťazstvá
-----------------------------

* 2010 – 32. Medzinárodný filmový festival Moskva – cena strieborný „Svätý Juraj" v kategórii Najlepší mužský herecký výkon (film Der Albaner)
* 2010 – Medzinárodný filmový festival Priština (Kosovo) – Najlepší herec (film Der Albaner)
* 2010 – 47. Filmový festival Golden Orange Antalya (Turecko) - Cena Zlatý pomaranč v kategórii Medzinárodnej súťaže hraných filmov – Najlepší herec (film Der Albaner)
* 2011 – Filmový festival Turecko/Nemecko (Norimberg, Nemecko) - Najlepší herec (film Der Albaner)
* 2011 – Medzinárodný filmový festival v Berlíne - cena European Shooting Star  ako iniciatíva Európskej filmovej propagácie (European Film Promotion)
* 2014 – Medzinárodný filmový festival Priština (Kosovo) – Najlepší herec (film 3 Yol)
* 2014 – 4. Medzinárodný filmový festival Lake Van (Turecko) – Najlepší herec (film 3 Yol)
* 2014 – WorldFest Houston - Zlatá cena REMI za Najlepší mužský herecký výkon vo filme Seven Lucky Gods

Filmografia (výber)
-------------------

* 2024 - *Luna Park*
* 2024 - *Abgehoben* (krátkometrážny)
* 2023-2024 - *Emanet* (TV seriál)
* 2023 - *Balko Teneriffa - Mord im Paradies*
* 2023 - *The Grimm Reality* (TV seriál)
* 2023 - *Policë për kokë*
* 2022 - *Rise of Empires: Ottoman*, Season 2 (TV seriál)
* 2021 - *The Albanian Virgin*
* 2021 - *Wir Kinder vom Bahnhof Zoo* (TV seriál)
* 2020 - *Uyanis: Büyük Selcuklu* (TV seriál)
* 2018 - *Milk & Honey* (TV seriál)
* 2018 - *Nefes Nefese* (TV seriál)
* 2018 - *Direnis Karatay*
* 2017 - *4 Blocks* (TV seriál)
* 2017 - *Payitaht Abdülhamid* (TV seriál)
* 2017 - *Engjejt jane larg*
* 2017 - *Zer*
* 2016 - *Winnetou: Posledný boj* (televízny film)
* 2016 - *Winnetou: Tajomstvo Strieborného jazera* (televízny film)
* 2016 - *Winnetou: Nový svet* (televízny film)
* 2014 - *Seven Lucky Gods*
* 2013 - *3 Yol*
* 2013 - *Real Playing Game*
* 2012 - *Kayip Sehir* (TV seriál)
* 2010 - *Der Albaner*
* 2009 - *Gjallë*
* 2008 - *Smutek paní Šnajderové*
* 2005 - *Me një përdorim* (krátkometrážny film)

Divadelné úlohy (výber)
-----------------------

* 2008 - *Tango*, autor: Sławomir Mrożek, úloha: Arthur, réžia: Driada Dervishi, Divadlo "Aleksandër Moisiu" v Durrës (Albánsko)
* 2007 - *Tramvaj me emrin dëshirë* (Električka zvaná Túžba), autor: Tennessee Williams, úloha: Stanley Kowalski, réžia: Timo Flloko, Albánska akadémia umení v Tirane
* 2007 - *Këmbanat e Muzgut*, úloha: Leutnant Llukan, režisér: Alfred Bualioti, Andon Qesari, Albánske národné divadlo, Tirana

Referencie
----------

1. ↑  Nik Xhelilaj on E-talenta
2. ↑
3. ↑
4. ↑
5. ↑
6. ↑
7. ↑
8. ↑   *Archivovaná kópia* [online]. [Cit. 2021-10-27]. Dostupné online. Archivované 2021-10-29 z originálu.
9. ↑   *Archivovaná kópia* [online]. [Cit. 2021-10-23]. Dostupné online. Archivované 2021-10-23 z originálu.

Externé odkazy
--------------

* Nik Xhelilaj na IMDb
* Nik Xhelilaj - Caay - profil herca s videom
* Nik Xhelilaj, bio, filmography
* Cena pre Nika Xhelilaja v USA
* Nik Xhelilaj hrá nového Winnetoua
* Nik Xhelilaj v seriáloch
* Interfilmes - profil
* Nik Xhelilaj životopis (FDb)

Autoritné údaje: * GND: 1062086244
* ISNI: 0000000366483482
* LCCN: no2012000395
* VIAF: 231698887
* WorldCat: lccn-no2012000395